Den billigste villavej og byen med den længste liggetid ligger i Nordjylland. Og i hele fire byer er der ikke solgt en eneste bolig til udbudsprisen. Se, om din by er en af dem.

Mens udsigten til julesne bliver længere og længere, så er boligmarkedet stadig dybtfrossent - også i Nordjylland. Det viser en opgørelse fra boligsiden.dk. Den billigste villavej i Danmark ligger i Sindal. Det er Nørregade, hvor fem huse gik for en gennemsnitlig salgspris på 400.000 kroner. Ranum ejer postnummeret med Danmarks længste gennemsnitlige liggetid - nemlig 436 dage. Opgørelsen viser også, at i 9 ud af 10 bolighandeler måtte sælger gå ned i pris. I Fjerritslev, Mariager, Skagen og Skørping er der ikke solgt et eneste hus til udbudsprisen i 2011. Det viser en opgørelse fra boliga.dk.